Eksingedalen kirke

Eksingedalen kirke (Eksingedalen kyrkje) er en langkirke fra 1883 i Vaksdal kommune i Vestland fylke. Den ligger på Flatkvål i Eksingedalen. Kirken ble vigslet 11. juli 1883. Byggverket er i mur og stein og har 120 plasser. Det var trolig ikke noen kirkebygning i Eksingedalen i middelalderen, men det kan ha vært et utendørs messested, «Krossen». På Bergens Museum finnes det middelalderske gjenstander, blant annet et messeskap. Mange av gårdene i Eksingedalen ble liggende øde etter svartedauden. En gang etter reformasjonen, på 1600-tallet, da folketallet tok seg opp, ble det reist et lite kapell av laftet tømmer på Flatekvål. Bygget var på vel 6 x 6 meter. Kapellet ble stående til steinkirken var under bygging i 1882. Det ble da tatt ned og gjenbrukt som bolighus på Binningsbø. Eksingedalen ble eget sogn i 1881. Tidligere sognet folk i dalføret dels til Evanger, dels til Modalen, dels til Stamnes. I kapellet var det lenge bare én eneste gudstjeneste i året, på syftesok. Kirken er omgitt av Flatekval kirkegård. I 1983 ble det reist et monument ved kirken til minne om misjonæren og stortingsrepresentanten Nils Lavik. Referanser Eksterne lenker (no) «Eksingedalen kirke». Kirkesøk. Den norske kirke. Eksingedalen menighet (no) «Eksingedalen kirke». Kulturminnesøk. Riksantikvaren – Direktoratet for kulturminneforvaltning.